### Beslutning

Godkendt.

### Sagsfremstilling

## Resume og sagens baggrund

Kommunerne skal ifølge Affaldsbekendtgørelsen indsamle tekstilaffald ved husstandene fra den 1. juli 2023. Mængderne af tekstilaffald fra ARGOs genbrugspladser skal udbydes i EU-udbud, og ARGO foreslår, at kommunerne tilbydes mulighed for at tilslutte sig dette udbud for de husstandsindsamlede mængder**.**

Hvis de kommunalt indsamlede mængder skal indgå i udbuddet, vil det kræve, at behandlingen af tekstilaffald kompetenceoverdrages til ARGO.

## Indstillinger

Direktøren indstiller, at behandling af tekstilaffald kompetenceoverdrages til ARGO.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Når ARGO på kommunernes vegne, varetager opgaver på affaldsområdet sker det med udgangspunkt i den kommunale styrelseslovs § 60.

ARGO udfører i henhold til vedtægterne grundydelser – herunder for eksempel forbrænding af restaffald - for alle ni ejerkommuner. Endvidere er der i vedtægten mulighed for, at ARGO kan udføre tilvalgsydelser for kommunerne. Behandling af tekstilaffald er en tilvalgsydelse.

Hvad betyder kompetenceoverdragelse?

Når der foretages en kompetenceoverdragelse af en opgave til ARGO, er det ARGO og dermed ARGOs bestyrelse, som står for budgetlægningen for opgaven. Det er ligeledes ARGO som står for udbud og kontraktindgåelse i forbindelse med afsætning.

Aftalen om kompetenceoverdragelse fastlægger desuden hvad, der er ARGOs opgave, principper for omkostningsfordeling og retningslinjer for at træde ud af aftalen. Aftaler om kompetenceoverdragelse vedlægges som bilag til ARGOs vedtægter.

Aftale om behandling af tekstilaffald

ARGOs bestyrelse har på sit møde den 6. december 2022 besluttet at tilbyde ejerkommunerne at deltage i et fælles udbud for behandling af tekstilaffald. Det er op til de enkelte kommuner at beslutte, om de vil deltage i udbuddet.

Det vurderes, at en kompetenceoverdragelse vil give kommunerne visse fordele:

* Udbudsprocessen herunder markedsdialog og udarbejdelse af udbudsmateriale udfærdiges af ARGO
* Markedsfordel ved at indgå i et udbud med større volumen
* Ansvar for kontraktadministration samt dokumentations- og kontraktopfølgning vil ligge hos ARGO

På baggrund af de fordele, der vurderes at være forbundet med overdragelsen, anbefales det at Kalundborg Kommune kompetenceoverdrager behandling af tekstilaffald til ARGO.

Aftalen om kompetenceoverdragelse er vedlagt som bilag.

[adresse] omfatter alene afsætning og behandling af tekstilaffald. Kalundborg Kommune vil fortsat selv skulle indsamle tekstilaffaldet fra husstandene. Ordning for husstandsstandsindsamling af tekstilaffald forventes politisk behandlet i foråret 2023.

## Økonomiske konsekvenser

Der er ingen økonomiske konsekvenser.

### Sagens forløb

09-03-2023 Teknik- og Miljøudvalget
Anbefales.
22-03-2023 Økonomiudvalget
Anbefales.